
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingu á lögum um rekstraraðila sérhæfðra sjóða og lögum um verðbréfasjóði / FJR25010090
	Ráðuneyti /verkefnisstjóri
	 Fjármála- og efnahagsráðuneytið / Elísabet Júlíusdóttir
	Innleiðing EES-gerðar?
	☐ Já
☒ Nei, en er lagt fram til gera innleiðingu á undirgerðum mögulega

	Dags.
	 27.01.2025


	A. Úrlausnarefni

	Forsaga máls og tilefni.
Með lögum um rekstraraðila sérhæfðra sjóða, nr. 45/2020, voru innleidd ákvæði tilskipunar Evrópuþingsins og ráðsins 2011/61/ESB (AIFMD) og með lögum um verðbréfasjóði, nr. 116/2021, voru innleidd ákvæði tilskipunar Evrópuþingsins og ráðsins 2009/65/EB (UCITS). 
Í tilskipununum með síðari breytingum eru víða ákvæði þar sem kveðið er á um heimildir framkvæmdastjórnar Evrópusambandsins (ESB) til setningar Evrópugerða með stoð í ákvæðum tilskipananna, m.a. á grundvelli tæknilegra framkvæmda- eða eftirlitsstaðla sem Evrópska verðbréfamarkaðseftirlitsstofnunin (ESMA) semji drög að. 
Í lögum um rekstraraðila sérhæfðra sjóða og lögum um verðbréfasjóði er kveðið á um heimildir ráðherra til setningar reglugerða og heimildir Seðlabanka Íslands til setningar reglna. Fyrirhugað er að leggja fram frumvarp til breytinga á framangreindum lögum til að bæta við og breyta slíkum ákvæðum laganna að því er varðar tilkynningar og upplýsingagjöf í tengslum við starfsemi sjóða og rekstraraðila sjóða yfir landamæri innan EES, bæði vegna setningar nýrra gerða af hálfu framkvæmdastjórnar ESB og einnig til lagfæringar á gildandi heimildum til setningar stjórnvaldsfyrirmæla. 
Fjármála- og efnahagsráðuneytið og Seðlabanki Íslands hafa viðhaft tiltekna verkaskiptingu síðustu ár við innleiðingu undirgerða frá stofnunum ESB, en tíðkast hefur að Seðlabankinn innleiði Evrópugerðir sem byggjast á tæknistöðlum frá Evrópsku eftirlitsstofnununum á fjármálamarkaði þar sem hann á áheyrnaraðild hjá stofnununum og tekur þátt í starfi vinnuhópa á þeirra vegum sem fást við mótun tæknistaðla. Ráðuneytið innleiði hins vegar aðrar gerðir sem koma frá stofnunum ESB með stjórnvaldsfyrirmælum, þurfi ekki lagabreytingu til innleiðingarinnar. Með fyrirhuguðum lagabreytingum er áformað að heimildir til setningar stjórnvaldsfyrirmæla í framangreindum lagabálkum endurspegli þessa verkaskiptingu.

Hvert er úrlausnarefnið?
Með fyrirhuguðu frumvarpi verða lagðar til nokkrar breytingar á lögum um rekstraraðila sérhæfðra sjóða og lögum um verðbréfasjóði til að unnt verði að leiða í íslenskan rétt efni Evrópugerða sem teknar hafa verið upp í EES-samninginn og sem unnið er að upptöku á í samninginn. Einnig er fyrirhugað að leggja til breytingar á lögunum til að gera lagastoð fyrir stjórnvaldsfyrirmæli skýrari en nú er.

Áformaðar breytingar á lögum um rekstraraðila sérhæfðra sjóða, nr. 45/2020:
Fyrirhugaðar eru breytingar á 117. gr laganna til  breytingar á núgildandi reglusetningarheimild Seðlabanka Íslands þannig að hún verði skýrari og fullnægjandi til innleiðingar á nýjum undirgerðum. Settar hafa verið reglugerðir (ESB) 2014/912 og (ESB) 2024/913. Þá er lögð til breyting á heiti VIII. kafla laganna til að kaflaheitið endurspegli betur efni kaflans.

Áformaðar breytingar á lögum um verðbréfasjóði, nr. 116/2021:
Fyrirhugaðar eru breytingar á 26., 100., 127.-129. og 134. gr. laganna annars vegar til að laga samræmi við reglusetningarheimildir í UCITS-tilskipuninni, og hins vegar til að breyta reglugerðarheimildum ráðherra og veita Seðlabanka Íslands reglusetningarheimildir til samræmis við þá verkaskiptingu sem ráðuneytið og Seðlabankinn hafa viðhaft við innleiðingu undirgerða í íslenskan rétt, sem fyrr greinir. Framsetning gildandi laga helgast af því að við setningu laganna var í gildi reglugerð ráðherra nr. 984/2013, sem sett var með stoð í eldri lögum um verðbréfasjóði, nr. 128/2011, og sem innleiddi í íslenskan rétt reglugerð (ESB) 584/2010. Nú hefur verið sett framkvæmdarreglugerð framkvæmdastjórnar (ESB) 2024/910 sem kveður m.a. á um breytingar á reglugerð (ESB) 584/2010 og þykir þá rétt að færa reglusetningarheimildirnar til samræmis við framangreint verklag. Áformað er að reglugerð ráðherra nr. 984/2013 verði felld úr gildi gangi áform þessi eftir. 

Að hvaða marki duga gildandi lög og reglur ekki til?
Breyta þarf lögum til að breyta viðkomandi atriðum.

	B. Markmið 

	Stefna hins opinbera á viðkomandi málefnasviði/málaflokki.
Tímanleg innleiðing Evrópugerða sem eru teknar upp í EES-samninginn samræmist markmiðum stjórnvalda um góða framkvæmd samningsins.
Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmið með innleiðingu á ákvæðum umræddra Evrópugerða í íslenskan rétt með stjórnvaldsfyrirmælum er að samræma þær reglur sem gilda hér á landi við þær sem gilda innan EES um tilkynningar og upplýsingagjöf í tengslum við starfsemi sjóða og rekstraraðila sjóða yfir landamæri innan EES og gæta þannig að hagsmunum markaðarins og fjárfesta.

	C. Leiðir

	Ekkert aðhafst - hvaða afleiðingar hefði það?
Mikilvægt er að allt regluumhverfi fjármálamarkaða á Íslandi sé eins vandað og unnt er og í samræmi við reglur innan EES. Yrði ekkert aðhafst væri íslensk löggjöf ekki í samræmi við reglur innan EES sem gilda um starfsemi á fjármálamarkaði. Það kynni að hafa áhrif á stöðu íslenskra fyrirtækja og á fjárfesta. Þá bryti það gegn skuldbindingum Íslands samkvæmt EES-samningnum að innleiða ekki gerðirnar eftir að þær hafa verið teknar upp í samninginn.
Önnur úrræði en lagasetning sem metin hafa verið.
Önnur úrræði en lagasetning eiga ekki við.
Mögulegar leiðir við lagasetningu.
Annars vegar að kveða á um umræddar lagabreytingar í safnlögum (bandormi), og hins vegar að leggja fram stök frumvörp um breytingar á hvorum lagabálkinum.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Fyrirhugað frumvarp er í formi safnlaga. Það er talið skilvirkara heldur en að leggja fram stök frumvörp um breytingar á hvorum lagabálkinum, lögum um rekstraraðila sérhæfðra sjóða og lögum um verðbréfasjóði. 



Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Lög um rekstraraðila sérhæfðra sjóða, nr. 45/2020:
Fyrirhugað að leggja til breytingar á 117. gr. laganna, til breytingar á núgildandi reglusetningarheimild Seðlabanka Íslands.

Lög um verðbréfasjóði, nr. 116/2021:
Fyrirhugað er að leggja til breytingar á 26., 100., 127.-129. og 134. gr. laganna, annars vegar til að laga samræmi við reglusetningarheimildir í UCITS-tilskipuninni og hins vegar til að gæta samræmis við þá verkaskiptingu sem ráðuneytið og Seðlabankinn hafa viðhaft við innleiðingu Evrópugerða í íslenskan rétt með stjórnvaldsfyrirmælum. 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Já. Íslandi ber skv. 7. gr. samningsins um Evrópska efnahagssvæðið að taka upp í landsrétt Evrópugerðir sem eru teknar upp í samninginn. Nauðsynlegt er að lagaheimildir til þess séu til staðar og séu skýrar. 
Áformin eru ekki talin koma inn á svið stjórnarskrár.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei
Er önnur grundvallarlöggjöf sem taka þarf tillit til? 
Nei 

	F. Samráð

	Hverjir eru helstu hagsmunaaðilar? 
Eftirlitsskyldir aðilar á fjármálamarkaði og Seðlabanki Íslands.
Er skörun við stjórnarmálefni annarra ráðuneyta? 
Nei
Samráð sem þegar hefur farið fram.
Samráð er haft við Seðlabanka Íslands um upptöku viðkomandi gerða í EES-samninginn og innleiðingu þeirra í íslenskan rétt, og einnig um áform þessi um lagabreytingar.
Fyrirhugað samráð.
Fyrirhugað er að birta þetta áformaskjal í samráðsgátt stjórnvalda, sem og drög að frumvarpi. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Lagasetningin er ekki talin hafa veruleg áhrif. Hún getur þó greitt fyrir tímanlegri innleiðingu Evrópugerða sem eru teknar upp í EES-samninginn. Kostnaður og fyrirhöfn við að innleiða löggjöfina er ekki talin vera mikil.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Áformað er að birta drög að frumvarpi í samráðsgátt stjórnvalda á næstu vikum og leggja frumvarp fyrir Alþingi í mars 2025.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er gert ráð fyrir að þeir aðilar sem verða fyrir áhrifum af lagasetningunni þurfi langan tíma til undirbúnings eða aðlögunar.
Hvaða forsendur þurfa að vera fyrir hendi til að lagasetning beri árangur? 
Fyrirhuguð lagasetning sem slík nægir að nokkru leyti til að ná markmiðunum. Markmið um tímanlega innleiðingu Evrópugerða krefst þess að fjármála- og efnahagsráðherra og Seðlabanki Íslands setji stjórnvaldsfyrirmæli til að innleiða þær gerðir sem um ræðir.
Mælikvarðar á árangur og útkomu.
Sjá H3.
Hefur verið hugað að því að afla gagna til að meta árangur þegar þar að kemur? 
Nei, ekki að öðru leyti en því að fjármála- og efnahagsráðuneytið vaktar innleiðingarhalla Evrópugerða á fjármálamarkaði. 

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

